Marcel Dib

Marcel Dib (født 10. august 1960 i Marseille i Frankrike) er en fransk tidligere fotballspiller. Han var en defensiv midtbanespiller som spilte 6 landskamper for Frankrike.
Marcel Dib vokste opp i Saint-Marcel i Marseille i en søskenflokk på åtte barn med foreldre fra Aleppo i Syria.Dib spilte amatørfotball med US 1er Canton Marseille 1953 i lavere divisjoner da han som 21-åring fattet interessen til Toulon, som da nettopp hadde rykket tilbake opp til Ligue 2 etter en sesong på tredje nivå i det franske ligasystemet. Dib måtte innfinne seg med å forbli en reservespiller gjennom sin første sesong for Toulon som endte 1981/82-sesongen med fjerdeplass i Ligue 2 og nådde kvartfinalen av Coupe de France. Dib fant det vanskelig å oppnå spilletid også i 1982/83-sesongen, men fikk i det minste med seg åtte kamper og ett scoret mål i en sesong der Toulon endte med opprykk til Ligue 1.
Med Toulons opprykk til den franske toppdivisjonen foran 1983/84-sesongen fikk Marcel Dib sitt gjennombrudd. Med 26 spilte kamper etablerte han seg på sentral midtbaneplass i en sesong Toulon endte på sekstende plass i Ligue 1. Etter en vellykket 1984/85-sesong der Toulon endte på sjette plass på tabellen, bladde Monaco, nykronede mestere av Coupe de France, opp for å hente Dib til fyrstedømmet.
Hos det mer stjernespekkede laget til Monaco formet Dib en defensiv midtbaneduo med Claude Puel som tillot de mer kreative spillerne på laget å utfolde seg offensivt. Puels utpregede defensive legning tillot også Dib å ta et visst offensivt ansvar. Takket være treneransettelsen av Arsène Wenger og nyervervelser som Glenn Hoddle, Mark Hateley og Patrick Battiston vant Monaco det franske seriemesterskapet i 1987/88.
Med suksess på klubbnivå åpnet døren seg også for innpass på landslagsnivå. Under ledelse av Henri Michel fikk Marcel Dib sin debut for Frankrike som innbytter i en 2-1 seier over Spania i privatlandskamp spilt 23. mars 1988. Utover høsten 1988 startet Dib tre EM-kvalifiseringskamper for Frankrike. Med Michel Platini som landslagstrener fra november 1988, fikk Dib bare tillit i to ytterligere landskamper, som begge var vennskapskamper spilt under en tur til Kuwait i januar 1990. Marcel Dib fikk dermed spille totalt seks landskamper.
Etter åtte sesonger med Monaco fortsatte Dib karrieren hos Bordeaux fra sommeren 1993. Det ble med én sesong hos Bordeaux før han vendte hjem til sin hjemby for å hjelpe Marseille tilbake til det gode selskap etter å ha blitt tvunget ned en divisjon som straff for korrupsjonsavsløringer. Til tross for at Dib og hans lagkamerater ved sesongslutt stod igjen på tabelltoppen av Ligue 2, ble klubben nektet opprykk grunnet økonomiske problemer. I sin andre sesong for Marseille, og hans siste sesong som profesjonell fotballspiller, hjalp han klubben til en andreplass i Ligue 2 som ga opprykk tilbake til toppdivisjonen.


== Referanser ==


== Eksterne lenker ==
(fr) Marcel Dib – LÉquipe 
(en) Marcel Dib – Transfermarkt 
(en) Marcel Dib – Transfermarkt (manager) 
(en) Marcel Dib – national-football-teams.com 
(en) Marcel Dib – WorldFootball.net 
(en) Marcel Dib – FootballDatabase.eu 
(en) Marcel Dib – EU-Football.info 
Profil hos Fédération Française de Football
Profil hos Bordeaux